L-għaqda non-governattiva Moviment Graffitti sejħet biex tiġi investigata l-aġenzija tal-bini Infrastructure Malta fuq allegazzjonijiet li ħadet artijiet ta' bdiewa illegalment. Dan wara li l-Moviment Graffitti qal li l-aġenzija daħlet f'art ta' bidwi f'Ħaż-Żabbar mingħajr ma kellha ftehim mas-sid u mingħajr il-kunsens tal-Awtorità tal-Artijiet. Fi stqarrija l-NGO qalet li Infrastructure Malta kisret il-liġi meta "waqqgħet il-ħitan, ħarbtet il-ħamrija u l-ħxejjex, ksiet iż-żoni bit-tarmak u telqet mingħajr ma ħallset ebda kumpens" lill-bdiewa tal-artijiet f'Ħaż-Żabbar u f'Ħad Dingli. Moviment Graffitti wissa wkoll li Infrastructure Malta kienet qed toffri karta bi ftehim li kienet tinkludi valutazzjoni tal-art. Minkejja dan, l-NGO saħqet li dan il-ftehim m'għandu l-ebda valur, għax skont il-liġi, l-Awtorità tal-Artijiet u l-periti tagħha biss jistgħu jgħidu kemm tiswa art. Il-Moviment Graffitti qal ukoll li qed jieħu parir legali u biex jara għandhiex tittieħed azzjoni legali kontra Infrastructure Malta u l-Kap Eżekuttiv tagħha Fredrick Azzopardi. Il-Moviment Graffitti talab ukoll lill-Kummissarju tal-Pulizija sabiex jiżgura li jkunu infurmati dwar x'suppost sar skont il-liġi minn Infrastructure Malta. Huma kkundannaw ukoll l-aġir tal-Pulizija li emmnet lil Infrastructure Malta li kellhom il-permessi kollha, u li ma sarux investigazzjonijiet biex jipproteġu lin-nies "Nemmnu li l-Kummissarju tal-Pulizija huwa responsabbli miż-żamma tal-liġijiet, u li l-Pulizija għandhom id-dmir jintervjenu sabiex jipproteġu liċ-ċittadini minn dan l-ibbuljar. Minflok, rajna lil Fredrick Azzopardi nnifsu jiġi skortat mill-RIU iżjed kmieni din is-sena minkejja li ma kien hemm ebda protesta. Il-Pulizija ma tistax tibqa' tidher li qed tipproteġi lill-bullies." Moviment Graffitti kkonkluda l-istqarrija tiegħu billi appella lill-pubbliku biex jgħaddi kull informazzjoni dwar każijiet ta' esproprijazzjonijiet mhux imħallsa. Saħaq ukoll biex is-sidien li ma rċevewx kumpens jikkuntattjaw lill-grupp fuq Facebook jew permezz ta' email fuq info@movimentgraffitti.org. Kull informazzjoni se titqies bħala kunfidenzjali. Newsbook.com.mt talab ukoll ir-reazzjoni ta' Infrastructure Malta b'rabta ma' dan. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60f5af07c9606_rand.td-a-rec-img{text-align:left}.td_uid_3_60f5af07c9606_rand.td-a-rec-img img{margin:0 auto 0 0}